สร้างโอกาส จากความกลัว
“ความกลัวคือจุดอ่อนของเรา”  ประโยคนี้อาจจะไม่ได้ถูกต้องเสมอ  เพราะบางครั้งความกลัว กลับกลายเป็นโอกาสให้กับเรา  เราคิดว่าความกลัวคืออะไร? 
4 ส.ค. 2561

สร้างโอกาส จากความกลัว  / โดย ลงทุนแมน
“ความกลัวคือจุดอ่อนของเรา”
ประโยคนี้อาจจะไม่ได้ถูกต้องเสมอ 
เพราะบางครั้งความกลัว
กลับกลายเป็นโอกาสให้กับเรา
เราคิดว่าความกลัวคืออะไร?
ความกลัวเป็นสิ่งที่เกิดมาพร้อมกับมนุษย์ทุกคน
เสมือนเป็นสัญชาตญาณที่บอกให้ระวังถึงอันตรายที่กำลังจะเกิดขึ้น
แต่ถ้ามองในอีกมุมหนึ่ง
ความกลัวอาจจะเป็นเพียงแค่ภาพลวงตาที่ยังไม่เกิดขึ้นภายใต้ความคิดของเราเองเท่านั้น
เรื่องนี้เกิดขึ้นได้กับทุกคน ไม่เว้นแม้แต่บริษัทใหญ่ที่เคยมีมูลค่าล้านล้านบาท
ในอดีต Nokia ที่เคยเป็นยักษ์ใหญ่ของวงการโทรศัพท์มือถือเองก็เผชิญกับ ความกลัวที่จะต้องเปลี่ยนแปลง จนทำให้ยึดอยู่กับระบบเดิมที่สามารถทำเงินได้ดี
และตอนนี้ Nokia กลับกลายเป็นเพียงบริษัทเล็กๆ เท่านั้น
แล้วเราสามารถทำให้ความกลัวหายไปได้หรือไม่?
คำตอบก็คือไม่สามารถทำได้ แต่เราสามารถจัดการกับมันได้
และถ้าเราวางแผน และแก้ไขสิ่งที่กำลังเกิดขึ้นได้อย่างถูกต้องเราก็อาจจะนำมาใช้ประโยชน์ได้
ในปี 2008 ขณะที่ตลาดหุ้นวอลล์สตรีทถล่มลง วอเร็น บัฟเฟตต์ใช้เงิน 5,000 ล้านดอลลาร์ซื้อหุ้น Goldman Sachs ซึ่งเป็นธนาคารยักษ์ใหญ่ของสหรัฐอเมริกา
ซึ่งดีลนี้ บัฟเฟตต์สามารถทำกำไรได้ถึง 640 ล้านดอลลาร์พร้อมกับได้รับหุ้นของ Goldman Sachs มาอีก 13 ล้านหุ้น
โดยก่อนดีลนี้บัฟเฟตต์ได้เปรยกับตัวเองว่า "จงกล้าในขณะที่คนอื่นกลัว และจงกลัวในขณะที่คนอื่นกล้า"
แม้แต่นักลงทุนเองจริงๆ แล้วก็อาจจะมีความกลัวเช่นกัน
แต่สิ่งที่ต่างออกไปคือ บัฟเฟตต์สามารถควบคุมความกลัวและนำมาวิเคราะห์พร้อมกับสร้างโอกาสในการลงทุนครั้งใหญ่
ซึ่งผลที่ออกมาก็เป็นอย่างที่เราเห็นกันคือ ความสำเร็จ
เรื่องนี้ไม่ได้จำกัดแค่เพียงในแวดวงของธุรกิจ
ชีวิตของเราเองก็ต้องพบเจอกับทางเลือกที่ยากลำบากหรืออุปสรรคต่างๆ
จนบางครั้งความกลัวได้เข้ามามีผลต่อความคิดของเรา และทำให้เลือกที่จะหนีปัญหาแทน
ในทางกลับกัน ถ้าเราสามารถควบคุมความกลัวได้พร้อมกับคิดอย่างรอบคอบ
จากอุปสรรคนั้นก็อาจจะกลายเป็นโอกาสที่ดีได้เช่นกัน..
----------------------
มีความกลัว ก็ต้องมีความกล้า อย่ารอช้ามาใช้ความกล้าเขียนบทความกัน โหลดแอปพลิเคชันลงทุนแมน แชร์และติดตามเรื่องราวฟรี ทั้ง iOS และ android 
แอปพลิเคชัน blockdit ไม่ได้มีแต่เรื่องลงทุน เรื่องทั่วไปก็มีนะ
----------------------
Reference
-
-
-
[8815].